Gedagte vir die dag: Geestelike armoedeFoto: pixabay.com ’n Mens leef nie net van brood nie. (Lukas 4:4) Geldelike armoede is iets wat vermy behoort te word. Daar is egter ander vorme van armoede wat baie erger is. Jy kan geestelik brandarm wees omdat jy geweier het om jouself onvoorwaardelik aan Christus oor te gee. Miskien het jou bevooroordeelde gesindheid jou beroof van die bevredigende lewe wat alleen deur Christus Jesus jou deel kan wees. Armoede van gees beroof jou van die begeerte om te strewe na jou Godgewilde doel. Wees vasberade, deur die leiding van God jou Vader en die Heilige Gees, om ’n vol en ryk geestelike lewe te leef. Sit elke dag ’n paar minute opsy en laat hierdie tydjie van bepeinsing die balans in jou lewe herstel. Dit lei dan noodwendig tot ’n ryk en bevredigende geestelike lewe. Vader, gee my ’n suiwer waardering vir dié dinge waarop dit wesenlik in die lewe aankom. Laat dit my rykdom wees, deur Jesus Christus en die Heilige Gees. Amen.